РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/49-20

21. фебруар 2020. године

Б е о г р а д

ЗАПИСНИК

63. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 18. ФЕБРУАРА 2020. ГОДИНЕ

 Седница је почела у 9 часова и 14 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, заменик председника Одбора, Станислава Јаношевић, Студенка Ковачевић, Зоран Бојанић, Јелена Мијатовић, Снежана Р. Петровић и Ана Чарапић .

 Седници је присуствовала Снежана Пауновић (заменик члана Одбора Новице Тончева).

 Седници нису присуствовали чланови Одбора: Александар Стевановић, Томислав Љубеновић, Владимир Маринковић, Горица Гајић, Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, из Министарства трговине, туризма и телекомуникација присуствовали: Наталија Радоја, виши саветник, шеф Одсека за регулативу, анализу и планирање у области информационог друштва, Маја Вранић, шеф Одсека и др Иван Марковић, руководилац Групе и контакт особа за ЦЕФТА Споразум.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о потврђивању Споразума између Владе Републике Србије и Владе Републике Северне Македоније о узајамном признавању квалификованих услуга од поверења које се пружају у Републици Србији и Републици Северној Македонији, који је поднела Влада (број 011-2882/19 од 22. новембра 2019. године);
2. Разматрање Предлога закона о потврђивању Споразума о слободној трговини између Републике Србије, с једне стране и Евроазијске економске уније и њених држава чланица, с друге стране, који је поднела Влада (број 011-2981/19 **од 2. децембра 2019. године)**;
3. Разматрање Предлога закона о потврђивању Додатног протокола 6 о трговини услугама Споразума о измени и приступању Споразуму о слободној трговини у Централној Европи, који је поднела Влада (број **011-177/20 од 31. јануара 2020. године)**;
4. Разно.

 На предлог председника, Одбор је једногласно одлучио да обједини расправу о прве три тачке дневног реда.

Прва, друга и трећа тачка дневног реда - **Разматрање Предлога закона о потврђивању Споразума између Владе Републике Србије и Владе Републике Северне Македоније о узајамном признавању квалификованих услуга од поверења које се пружају у Републици Србији и Републици Северној Македонији; Предлога закона о потврђивању Споразума о слободној трговини између Републике Србије, с једне стране и Евроазијске економске уније и њених држава чланица, с друге стране; Предлога закона о потврђивању Додатног протокола 6 о трговини услугама Споразума о измени и приступању Споразуму о слободној трговини у Централној Европи**

 Одбор је размотрио Предлог закона о потврђивању Споразума између Владе Републике Србије и Владе Републике Северне Македоније о узајамном признавању квалификованих услуга од поверења које се пружају у Републици Србији и Републици Северној Македонији и поднео Извештај Народној скупштини.

 Одбор је размотрио Предлог закона о потврђивању Споразума о слободној трговини између Републике Србије, с једне стране и Евроазијске економске уније и њених држава чланица, с друге стране, и поднео Извештај Народној скупштини.

 Одбор је размотрио Предлога закона о потврђивању Додатног протокола 6 о трговини услугама Споразума о измени и приступању Споразуму о слободној трговини у Централној Европи и поднео Извештај Народној скупштини.

 У уводним напоменама, Наталија Радоја, шеф Одсека за регулативу, анализу и планирање у области информационог друштва Министарства трговине, туризма и телекомуникација подсетила је да је у октобру 2017. године донет Закон о електронском документу, електронској идентификацији и услугама од поверења у електронском пословању. Чланом 40. Закона, предвиђена је могућност закључивања споразума са другим земљама. Доношење овог Предлога закона ће имати утицај на привредне субјекте обе земље који ће кроз признавање квалификованих услуга од поверења бити у могућности да у међусобној пословној сарадњи пређу на електронско пословање, које је брже и ефикасније од класичног пословања. Међусобно признавање такође значи да ће грађани и привредни субјекти из једне земље моћи да користе онлајн услуге друге земље, односно моћи ће да се идентификују путем својих шема електронске идентификације које су подједнако прихваћени у обе земље. До сада, српски сертификати за електронски потпис нису били признати у Северној Македонији, и обратно, сертификати из Северне Македоније за електронски потпис нису били признати у Србији. Доношењем Закона обе земље међусобно признају: квалификовани електронски потпис; квалификовани електронски печат; квалификовани електронски временски жиг и регистроване шеме/системе електронске идентификације.

 Маја Вранић је истакла да је Споразум о слободној трговини између Републике Србије, с једне стране и Евроазијске економске уније и њених држава чланица, с друге стране задржао исти ниво либерализације који Србија има према споразумима о слободној трговини са Русијом, Белорусијом и Казахстаном, с тим што смо исте повластице дали и Киргизији и Јерменији. У односу на вежеће споразуме, добили смо неке мање концесије, односно повластице, које би могле да допринесу већем обиму трговине. Листе заштите и даље постоје, у оба смера. Споразум је закључен између влада шест држава, Србије и пет држава Евроазијске економске уније и Евроазијске економске комисије као надзорног органа. Споразум ће ступити на снагу када га потврде све државе потписнице.

 Др Иван Марковић, руководилац Групе и контакт особа за ЦЕФТА Споразум, образложио је трговину услугама у оквиру ЦЕФТА. У трговини робом, Србија остварује годишњи суфицит у трговини од преко 2 милијарде евра, а пошто је наш сектор услуга конкурентан и на светском нивоу, одлучено је да се иде у даљу либерализацију трговине услугама у оквиру ЦЕФТА. Споразум ће ступити на снагу када га потврде ЦЕФТА стране.

 У дискусији су учествовали Снежана Б. Петровић, Наталија Радоја, Маја Вранић и др Иван Марковић.

 1) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Републике Северне Македоније о узајамном признавању квалификованих услуга од поверења које се пружају у Републици Србији и Републици Северној Македонији.

 За известиоца Одбора на седници Народне скупштине одређена јe Снежана Б. Петровић, председник Одбора.

 2) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума о слободној трговини између Републике Србије, с једне стране и Евроазијске економске уније и њених држава чланица, с друге стране.

 За известиоца Одбора на седници Народне скупштине одређена јe Снежана Б. Петровић, председник Одбора.

 3) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Додатног протокола 6 о трговини услугама Споразума о измени и приступању Споразуму о слободној трговини у Централној Европи.

 За известиоца Одбора на седници Народне скупштине одређена јe Снежана Б. Петровић, председник Одбора.

Четврта тачка дневног реда - **Разно.**

 У оквиру ове тачке дневног реда није било предлога, питања ни дискусије.

 Седница је закључена у 9 часова и 25 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић